
Η κατάσταση στις δημόσιες δομές Υγείας της Χίου έχει ξεπεράσει κάθε όριο ασφαλούς λειτουργίας και αναμένεται να διογκωθεί ακόμη περισσότερο με το επικείμενο κλείσιμο του αεροδρομίου. Οι χρόνια υποστελέχωση των δημόσιων δομών Υγείας θέτουν σε κίνδυνο την υγεία και την ασφάλεια των κατοίκων, καθιστώντας την πρόσβαση σε αυτές ζήτημα ζωτικής σημασίας.
Μετά και τη σύσκεψη των σωματείων και των φορέων του νησιού, έγινε ακόμη πιο φανερό το μέγεθος των προβλημάτων. Σοβαρές ελλείψεις προσωπικού στο Νοσοκομείο, στα Κέντρα Υγείας και στα Περιφερειακά Ιατρεία, μεγάλες αναμονές για αναγκαίες διαγνωστικές εξετάσεις, δυσκολίες στην πρόσβαση σε φάρμακα και θεραπείες και επιπλέον οικονομική επιβάρυνση των ασθενών. Η αποχώρηση των διαγνωστικών κέντρων από τον ΕΟΠΥΥ και οι δυσκολίες στις διακομιδές λόγω του κλεισίματος του αεροδρομίου επιδεινώνουν ακόμη περισσότερο την κατάσταση.
Αυτή η κατάσταση δεν είναι ούτε τυχαία ούτε αναπόφευκτη. Είναι αποτέλεσμα της διαχρονικής υποχρηματοδότησης και υποστελέχωσης του δημόσιου συστήματος Υγείας, της πολιτικής εμπορευματοποίησης και ιδιωτικοποίησης κρίσιμων υπηρεσιών, που αντιμετωπίζει την υγεία ως κόστος για το κράτος και πεδίο κερδοφορίας για τους επιχειρηματικούς ομίλους.
Οι κυβερνητικές διακηρύξεις για αναβαθμισμένες υπηρεσίες και καλύτερη δημόσια Υγεία διαψεύδονται καθημερινά από την πραγματικότητα που βιώνουν οι ασθενείς και οι εργαζόμενοι. Όταν η πρόσβαση σε μια αναγκαία εξέταση εξαρτάται από την οικονομική δυνατότητα του καθενός, όταν οι ασθενείς περιμένουν ή αναγκάζονται να ταξιδεύουν μακριά από τον τόπο τους, τότε το δικαίωμα στην Υγεία μετατρέπεται σε προνόμιο για λίγους.
Τα προβλήματα αυτά δεν αφορούν μόνο τους υγειονομικούς και τους εργαζόμενους στις δημόσιες δομές. Αφορούν κάθε κάτοικο του νησιού μας! Παράλληλα, το κλείσιμο του αεροδρομίου κάνει ακόμη πιο επιτακτική την ανάγκη για άμεσες λύσεις
[bookmark: _GoBack]Εδώ και τώρα απαιτούμε να δοθεί άμεσα ουσιαστική λύση στο ζήτημα του κλεισίματος του αεροδρομίου της Χίου, με συγκεκριμένα μέτρα που θα διασφαλίζουν την απρόσκοπτη μετακίνηση των κατοίκων, την έγκαιρη διακομιδή των ασθενών και την ασφαλή πρόσβαση σε υπηρεσίες Υγείας. Δεν μπορούμε να συμβιβαστούμε με μια πραγματικότητα όπου η υγεία μας εξαρτάται από την τσέπη μας και η πρόσβαση σε αναγκαίες υπηρεσίες γίνεται ολοένα δυσκολότερη.
ΤΩΡΑ ΕΙΝΑΙ Η ΩΡΑ ΝΑ ΜΙΛΗΣΕΙ Ο ΛΑΟΣ!
Καλούμε όλους τους εργαζόμενους, τους υγειονομικούς, τους συνταξιούχους, τους αυτοαπασχολούμενους, τις γυναίκες, τη νεολαία, τους συλλόγους και κάθε κάτοικο της Χίου να συμμετάσχουν μαζικά στην παναιγαιακή κινητοποίηση την Τρίτη 3 Νοεμβρίου 2026.
Να ενώσουμε τη φωνή μας με τους εργαζόμενους και τους φορείς των νησιών του Αιγαίου, απαιτώντας:
· Αποκλειστικά δημόσια και δωρεάν Υγεία για όλους, χωρίς αποκλεισμούς και πληρωμές.
· Μαζικές προσλήψεις μόνιμου προσωπικού και πλήρη στελέχωση όλων των δημόσιων δομών Υγείας και του ΕΚΑΒ.
· Άμεση κάλυψη όλων των αναγκών σε διαγνωστικές εξετάσεις, φάρμακα και θεραπείες.
· Ασφαλείς και έγκαιρες διακομιδές, με ουσιαστικά μέτρα 
· Άμεση εξεύρεση λύσης για το κλείσιμο του αεροδρομίου της Χίου. Να διασφαλιστεί η απρόσκοπτη μετακίνηση ασθενών και υγειονομικού προσωπικού, η έγκαιρη διενέργεια των επιτροπών ΚΕΠΑ και η αποφυγή καθυστερήσεων στην εξέταση αιτημάτων και στην καταβολή επιδομάτων και συντάξεων αναπηρίας. Να εξασφαλιστεί επίσης η απρόσκοπτη πρόσβαση των ασθενών στα αναγκαία φάρμακα και στα αγγειοχειρουργικά υλικά. Απαιτούμε άμεσες και ουσιαστικές λύσεις για όλα τα παραπάνω προβλήματα, ώστε κανένας κάτοικος της Χίου να μη στερηθεί αναγκαίες υπηρεσίες, φάρμακα και παροχές εξαιτίας του αποκλεισμού του νησιού.
· Κατάργηση των πολιτικών που εμπορευματοποιούν και ιδιωτικοποιούν την Υγεία.
Η μαζική συμμετοχή στην κινητοποίηση είναι υπόθεση όλων μας! Κανείς δεν περισσεύει στον αγώνα για την προστασία της υγείας και της ζωής μας. Με συλλογική δράση, κοινό αγώνα και αποφασιστικότητα μπορούμε να διεκδικήσουμε λύσεις για τις ανάγκες μας.
Την Τρίτη 3 Νοεμβρίου βγαίνουμε στον δρόμο! Δυναμώνουμε τη φωνή μας, διεκδικούμε όσα έχουμε ανάγκη!
Ή ΤΑ ΚΕΡΔΗ ΤΟΥΣ Ή ΟΙ ΖΩΕΣ ΜΑΣ!
Για την Εκτελεστική Γραμματεία	

